Document ID: 31995R3050

Uredba Sveta (ES) št. 3050/95
z dne 22. decembra 1995
o začasni opustitvi avtonomnih dajatev skupne carinske tarife za številne izdelke, namenjene za gradnjo, vzdrževanje in popravila zrakoplovov
SVET EVROPSKE UNIJE JE
ob upoštevanju Pogodbe o ustanovitvi Evropske skupnosti in zlasti člena 28 Pogodbe,
ob upoštevanju predloga Komisije,
ker je proizvodnja izdelkov, na katere se nanaša ta uredba, v Skupnosti trenutno nezadostna oziroma ne obstaja, in proizvajalci zato ne morejo zadovoljiti potreb industrij uporabnikov v Skupnosti;
ker je v interesu Skupnosti, da v celoti opusti avtonomne dajatve skupne carinske tarife za te izdelke;
ker mora o opustitvi teh avtonomnih dajatev odločiti Skupnost;
ker se uredbe o začasni opustitvi avtonomnih dajatev za zrakoplove v zadnjih letih niso bistveno spreminjale; ker se iz tega razloga in zato, da se racionalizira uveljavitev ustreznih ukrepov, zdi primerno, da se obdobje veljavnosti te uredbe ne omejuje, saj se spremembe njenega področja uporabe lahko po potrebi doseže z Uredbo Sveta;
ker spremembe kombinirane nomenklature in oznak Taric ne prinašajo bistvenih sprememb; ker bi bilo treba zaradi poenostavitve pooblastiti Komisijo, da lahko po posvetu z Odborom za carinski zakonik sprejme potrebne spremembe in tehnične prilagoditve k tej uredbi,
SPREJEL NASLEDNJO UREDBO:
Člen 1
Avtonomne dajatve skupne carinske tarife za izdelke, naštete v Prilogi, se povsem opustijo v primerih, kadar so navedeni izdelki namenjeni za gradnjo, vzdrževanje in popravila zrakoplovov prazne neoperativne mase nad 2000 kilogramov. Nadzor nad posebno uporabo poteka v skladu s členi 291 do 304 Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti [1].
Člen 2
Določbe potrebne za izvajanje te uredbe, predvsem spremembe in tehnične prilagoditve, ki jih zahtevajo spremembe kombinirane nomenklature ali oznak Taric, sprejme Komisija po postopku iz člena 3.
Člen 3
1. Komisiji pomaga Odbor za carinski zakonik, ustanovljen s členom 247 Uredbe Sveta (EGS) št. 2913/92 [2].
2. Predstavnik Komisije predloži Odboru osnutek ukrepov, ki jih je treba sprejeti. Odbor poda svoje mnenje o osnutku v roku, ki ga določi predsednikglede na nujnost zadeve. Mnenje se sprejme z večino, določeno v členu 148(2) Pogodbe ES, v primeru sklepov, ki jih mora sprejeti Svet na predlog Komisije. Glasovi predstavnikov držav članic se v Odboru ponderirajo tako, kot določa navedeni člen. Predsednik ne glasuje.
Komisija sprejme ukrepe, ki se uporabijo takoj. Če pa takšni ukrepi niso skladni z mnenjem Odbora, Komisija o njih nemudoma obvesti Svet. V tem primeru Komisija odloži izvajanje ukrepov, ki jih je sprejela, za tri mesece od datuma obvestila.
Svet, ki odloča s kvalificirano večino, lahko sprejme drugačen sklep v roku, navedenem v prejšnjem pododstavku.
3. Odbor lahko prouči vsako vprašanje v zvezi z izvajanjem te uredbe, ki ga postavi predsednik, na svojo pobudo ali na zahtevo države članice.
Člen 4
Ta uredba začne veljati na dan objave v Uradnem listu Evropskih skupnosti.
Uporablja se od 1. januarja 1996.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. decembra 1995

Labels: 1
7
3
8
15